ব্যক্তিগতভাবে এই ইতিহাসকে চেনার চেষ্টা করতে আমার খুবই ভাল লাগে। স্কুল জীবনে থাকার সময় কোত্থেকে যেন আমি পেয়েছিলাম এম আর আখতার মুকুলের স্বাধীনতা যুদ্ধ নিয়ে বই। তারপর পড়েছিলাম শহীদ জননী জাহানারা ইমামের বই। নেড়েচেড়ে দেখেছিলাম রফিকুল ইসলামের বই। পড়েছিলাম সম্ভবত মঈনুল আহসান সাবের বা অন্য কোনো লেখকের একাত্তর নিয়ে ছোট গল্প বা গল্প বা উপন্যাস, যাতে দেখা গেল, সেই রাজাকার স্বাধীনতার পরে আবার গ্রামের মোড়ল হল এবং সেই গ্রামের মুক্তিযোদ্ধা একজন সাধারণ ব্যক্তি হয়ে গেল মোড়লের ‘লাঠিয়াল’, সেই লাঠিয়াল দিয়ে ‘রাজাকার’ মোড়ল গ্রামের এক মুক্তিযোদ্ধা নেতৃত্বকে শাস্তি দিল এবং থাকলো না প্রতিকার বা প্রতিরোধের কোন প্রচেষ্টা। এক কথায় ইতিহাসের ট্রাজেডির সফল বিবরণ যেন ছিল সেই গল্প বা উপন্যাস। তবে এখন অনেক বছর পরে সেই গল্প বা উপন্যাসের নাম বা লেখকের নামই ভুলে গেছি!